प्राध्यापकों की समस्याओं को लेकर डीईओ से मिला हसला
जींद | हरियाणास्कूल लेक्चरर एसोसिएशन (हसला) का शिष्टमंडल जिला प्रधान राजबीर रेढू के नेतृत्व में स्कूल प्राध्यापकों की समस्याओं को लेकर डीईओ वंदना गुप्ता से मिले। डीईओ ने स्कूल प्राध्यापकों की समस्याओं को सुना और उनके समाधान का आश्वासन दिया।
जिला प्रधान ने बताया कि जिला के कई हाई स्कूलों वरिष्ठ माध्यमिक विद्यालयों में हेडमास्टर प्राचार्य के पद रिक्त हैं। जिले के अनेक हाई स्कूलों में प्राध्यापकों के होने के बावजूद उस स्कूल की आहरण और वितरण शक्तियां मिडिल मौलिक मुखिया को दी हैं जो तर्कसंगत व्यवहारिक नहीं है तथा नियमों के विपरीत है। इस पर डीईओ ने कहा कि स्कूल प्राध्यापक आहरण वितरण शक्तियों के लिए आवेदन कार्यालय में भेजें। जिस पर कार्रवाई की जाएगी।
जिला हसला प्रधान ने बताया कि हरियाणा विद्यालय शिक्षा बोर्ड ने मार्च की 10वीं की रि-अपीयर परीक्षा का समय साढे़ 10 से 1 बजे तक निर्धारित किया है। उसी दिन 11वीं कक्षा का राजनीति शास्त्र विषय का पेपर है जो सुबह 8 बजे से साढे़ 10 तक निर्धारित है। छात्र असमंजस में है कि 11वीं की परीक्षा दें या 10वीं की रि अपीयर की परीक्षा में बैठें। उन्होंने शिक्षा विभाग से मांग की है कि छात्रों के भविष्य को ध्यान में रखते हुए परीक्षा तिथि या समय में बदलाव किया जाए। इस मौके पर पूर्व प्रधान मुकेश नैन, शमशेर नैन, महासचिव सतीश शर्मा, राज्य सहसचिव दिलबाग ढांडा, अशोक सैनी, मेवा सिंह, सुरेश बडनपुर, वेदपाल बुआना, राजेश बुआना मौजूद रहे।
hin_Deva hin_Deva hin_Deva hin_Deva